SL Uradni list Evropske unije C 368/48

POROČILO

o letnih računovodskih izkazih Skupnega podjetja ENIAC za proračunsko leto 2010, z odgovori Skupnega podjetja

2011/C 368/07

UVOD

1. Evropsko Skupno podjetje za izvajanje skupne tehnološke pobude o nanoelektroniki (v nadaljnjem besedilu: Skupno podjetje ENIAC) s sedežem v Bruslju je bilo ustanovljeno decembra 2007 (1) za obdobje 10 let.

2. Glavni cilj Skupnega podjetja je opredeliti in izvajati „raziskovalni program“ za razvoj ključnih pristojnosti nanoelektronike na različnih področjih uporabe, z namenom izboljšali evropsko konkurenčnost in vzdržnost ter omogočiti oblikovanje novih trgov in družbenih aplikacij (2).

3. Ustanovni člani Skupnega podjetja so Evropska unija, ki jo zastopa Komisija, države članice Belgija, Estonija, Francija, Grčija, Irska, Italija, Nemčija, Nizozemska, Poljska, Portugalska, Španija, Švedska in Združeno kraljestvo ter združenje za evropske dejavnosti na področju nanoelektronike (AENEAS). Druge države članice in pridružene države pa tudi katera koli druga država ali pravni subjekt, ki lahko znatno finančno prispeva k doseganju ciljev Skupnega podjetja, lahko postanejo člani Skupnega podjetja ENIAC.

4. Najvišji prispevek EU k Skupnemu podjetju ENIAC za pokrivanje stroškov poslovanja in raziskovalnih dejavnosti je 450 milijonov EUR, ki se izplača iz proračuna Sedmega okvirnega programa za raziskave (3). Prispevek združenja AENEAS znaša največ 30 milijonov EUR za stroške poslovanja Skupnega podjetja. Države članice ENIAC zagotovijo prispevke v naravi za stroške poslovanja (s spodbujanjem izvajanja projektov) in finančne prispevke, ki predstavljajo najmanj 1,8-kratni finančni prispevek EU. Prispevke v naravi zagotovijo tudi raziskovalne organizacije, ki sodelujejo pri projektih. Organizacije, ki sodelujejo pri raziskovalnih projektih, morajo prispevati prispevke v naravi v vrednosti, ki ni manjša od prispevka Komisije in držav članic.

5. Skupno podjetje je postalo finančno samostojno 26. julija 2010.

IZJAVA O ZANESLJIVOSTI

6. Sodišče je v skladu z določbami člena 287(1) Pogodbe o delovanju Evropske unije revidiralo letne računovodske izkaze (4) Skupnega podjetja ENIAC, ki jih sestavljajo „računovodski izkazi“ (5) in „poročila o izvrševanju proračuna“ (6) za proračunsko leto, ki se je končalo 31. decembra 2010, ter zakonitost in pravilnost transakcij, povezanih s temi izkazi.

7. Ta izjava o zanesljivosti je naslovljena na Evropski parlament in Svet v skladu s členom 185(2) Uredbe Sveta (ES, Euratom) št. 1605/2002 (7).

Odgovornost direktorja

8. Direktor je kot odredbodajalec odgovoren za izvrševanje prihodkov in odhodkov proračuna v skladu s finančnimi pravili Skupnega podjetja in v mejah odobrenih proračunskih sredstev (8). Odgovoren je za vzpostavitev (9) organizacijske strukture, notranjih upravljavskih in kontrolnih sistemov ter postopkov za pripravo končnih računovodskih izkazov (10), v katerih ni pomembnih napačnih navedb, ne glede na to, ali so te posledica goljufije ali napake, ter za zagotovitev zakonitosti in pravilnosti transakcij, povezanih temi izkazi.

Odgovornost Sodišča

9. Sodišče je odgovorno na podlagi svoje revizije zagotoviti izjavo o zanesljivosti letnih računovodskih izkazov Skupnega podjetja ter o zakonitosti in pravilnosti z njimi povezanih transakcij.

10. Sodišče je revizijo izvedlo v skladu z mednarodnimi standardi revidiranja in etičnima kodeksoma MZRS in ISSAI (11). Ti standardi določajo, da mora Sodišče ravnati v skladu z etičnimi zahtevami ter revizijo načrtovati in opraviti tako, da pridobi razumno zagotovilo, da v računovodskih izkazih ni pomembnih napačnih navedb in da so z njimi povezane transakcije zakonite in pravilne.

11. Revizijsko delo Sodišča zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Izbrani postopki so odvisni od njegove revizijske presoje, vključno z oceno tveganja pomembno napačne navedbe v računovodskih izkazih ali nezakonitih ali nepravilnih transakcij, ne glede na to, ali so te posledica goljufije ali napake. Pri pripravi teh ocen tveganja se upoštevajo notranje kontrole, ki jih revidiranec izvaja pri pripravi in predstavitvi računovodskih izkazov, da se lahko oblikujejo okoliščinam primerni revizijski postopki. Sodišče med svojo revizijo tudi ovrednoti primernost uporabljenih računovodskih usmeritev, razumnost računovodskih ocen, ki jih je pripravilo vodstvo, in skupno predstavitev računovodskih izkazov.

12. Sodišče meni, da so pridobljeni revizijski dokazi zadostni in ustrezni, da zagotavljajo osnovo za spodaj podani mnenji.

Osnova za mnenje s pridržkom o zanesljivosti računovodskih izkazov

13. Izkaz realizacije proračuna in njegova uskladitev z izkazom poslovnega izida, ki jo zahteva računovodsko pravilo EK št. 16 „Predstavitev proračunskih informacij v letnih računovodskih izkazih“, nista bila vključena v računovodske izkaze.

Mnenje s pridržkom o zanesljivosti računovodskih izkazov

14. Razen v zvezi z učinki zadeve, opisane v odstavku o osnovi za mnenje s pridržkom, letni računovodski izkazi Skupnega podjetja po mnenju Sodišča v vseh pomembnih vidikih pošteno predstavljajo finančno stanje Skupnega podjetja na dan 31. decembra 2010, rezultate njegovega poslovanja in njegove denarne tokove za leto, ki se je takrat končalo, v skladu z določbami njegovih finančnih pravil.

Mnenje o zakonitosti in pravilnosti z izkazi povezanih transakcij

15. Po mnenju Sodišča so transakcije, povezane z letnimi računovodskimi izkazi Skupnega podjetja, za proračunsko leto, ki se je končalo 31. decembra 2010, v vseh pomembnih vidikih zakonite in pravilne.

16. Zaradi pripomb, navedenih v odstavkih 17 do 25, mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

Izvrševanje proračuna

17. Končni proračun za leto 2010 je vseboval odobritve za prevzem obveznosti in odobritve plačil v vrednosti 38 milijonov EUR. Stopnji realizacije razpoložljivih odobritev za prevzem obveznosti in odobritev plačil sta znašali 99 % oziroma 24 %. Odobritve plačil v višini 29 milijonov EUR so bile prenesene v leto 2011. Nizka stopnja izvrševanja odobritev plačil je posledica poznega prenosa operativnih dejavnosti in z njimi povezanih sredstev s Komisije na Skupno podjetje (glej odstavek 23) (12). To se kaže tudi v stanju denarnih sredstev, ki je bilo konec leta 20 milijonov EUR (53 % odobritev plačil, ki so bile na voljo v letu 2010).

Sistemi notranje kontrole

18. Skupno podjetje ni v celoti izvajalo svojih notranjih kontrol in sistema finančnih informacij. Dodatno delo je potrebno zlasti pri vzpostavljanju in dokumentiranju računovodskih postopkov in kontrol v zvezi z zaključitvijo računovodskih izkazov ter pripoznanjem in merjenjem operativnih odhodkov. To so pomembni elementi sistema notranje kontrole Skupnega podjetja.

19. Slabosti v zvezi s kontrolo so bile ugotovljene na področju predhodnega finančnega preverjanja plačil predfinanciranja, zlasti v izračunu in potrditvi zneskov za plačilo. Ugotovljeno je bilo tudi, da se Skupno podjetje popolnoma zanaša na certifikate, ki jih prejme od nacionalnih organov financiranja za plačila predfinanciranja in za priznanje stroškov, ter da ni opravilo nobenih drugih pregledov za zagotovitev zakonitosti in pravilnosti (13) prijavljenih stroškov.

20. Naloga naknadne revizije izjav o stroških projektov je bila v celoti prenesena na države članice, ne da bi Skupno podjetje izvajalo kakršno koli kontrolo (14). Zato bo Skupno podjetje težko zagotovilo: (i) da so finančni interesi njegovih članov ustrezno zaščiteni, kot je določeno v uredbi Sveta (15), in (ii) zakonitost in pravilnost transakcij.

21. Računovodja Skupnega podjetja je 20. decembra 2010 potrdil finančni in računovodski sistem (ABAC in SAP), s tem povezani poslovni procesi, ki zagotavljajo finančne informacije, zlasti tisti, ki zagotavlja finančne informacije o potrjevanju in plačilu izjav o stroških, prejetih od nacionalnih organov, pa niso bili potrjeni.

22. Pri omejenem pregledu kontrol IT se je pokazalo, da ima Skupno podjetje primerno raven upravljanja IT in prakso za svojo velikost in naloge, vendar formalizacija politik in postopkov na nekaterih področjih zaostaja (16).

Pozna finančna samostojnost

23. Uredba Sveta o ustanovitvi Skupnega podjetja je začela veljati februarja 2008. Maja 2010 sta bila uspešno vzpostavljena in preizkušena finančni in računovodski sistem, odobrena proračunska sredstva za upravo pa so bila prenesena na Skupno podjetje. Vendar operativne proračunske vrstice niso bile prenesene in v računovodskem sistemu niso bile dostopne, dokler ni Skupno podjetje uradno postalo finančno samostojno 26. julija 2010. Odobrena proračunska sredstva za operativne dejavnosti je Komisija na Skupno podjetje prenesla 22. septembra 2010. Šele od tega datuma naprej je Skupno podjetje lahko izvrševalo operativna plačila.

DRUGE ZADEVE

Funkcija notranje revizije in služba Komisije za notranjo revizijo

24. Listino o delu službe Komisije za notranjo revizijo je upravni odbor sprejel 18. novembra 2010, vendar finančna pravila Skupnega podjetja še niso bila spremenjena, tako da bi vsebovala določbo okvirne uredbe (17) o pooblastilih notranjega revizorja Komisije.

Ni sporazuma z državo gostiteljico

25. V skladu z uredbo Sveta o ustanovitvi Skupnega podjetja bi moralo Skupno podjetje z Belgijo skleniti sporazum o gostovanju v zvezi z zagotovitvijo pisarn, privilegiji in imunitetami ter drugo podporo, ki jo Belgija nudi Skupnemu podjetju. Vendar konec leta 2010 takšen sporazum še ni bil podpisan.

To poročilo je sprejel senat IV, ki ga vodi g. Igors LUDBORŽS, član Evropskega računskega sodišča, v Luxembourgu na svojem zasedanju 25. oktobra 2011. Za Računsko sodišče Vítor Manuel da SILVA CALDEIRA Predsednik

(1) Uredba Sveta (ES) št. 72/2008 z dne 20. decembra 2007 o ustanovitvi „Skupnega podjetja ENIAC“ (UL L 30, 4.2.2008, str. 21).

(2) V Prilogi, ki je predstavljena v informativne namene, so povzeti pristojnosti, dejavnosti in razpoložljivi viri Skupnega podjetja.

(3) S Sedmim okvirnim programom, sprejetim s Sklepom št. 1982/2006/ES Evropskega parlamenta in Sveta z dne 18. decembra 2006, so vse pobude EU, povezane z raziskavami, združene in imajo odločilno vlogo pri doseganju ciljev rasti, konkurenčnosti in zaposlovanja. Program je tudi ključni steber za Evropski raziskovalni prostor.

(4) Sodišče je prejelo letne računovodske izkaze 1. julija 2011, njihov popravek pa 7. oktobra 2011. Tem računovodskim izkazom je priloženo poročilo o upravljanju proračuna in finančnem poslovodenju med letom, ki med drugim vsebuje podatke o stopnji izvrševanja odobrenih proračunskih sredstev.

(5) Računovodski izkazi zajemajo bilanco stanja in izkaz poslovnega izida, izkaz denarnih tokov, izkaz gibanja neto sredstev in prilogo k računovodskim izkazom, v kateri so opisane glavne računovodske usmeritve in podana druga pojasnila.

(6) Poročila o izvrševanju proračuna vsebujejo izkaz realizacije proračuna in njegovo prilogo.

(7) UL L 248, 16.9.2002, str. 1.

(8) Člen 33 Uredbe Komisije (ES, Euratom) št. 2343/2002 (UL L 357, 31.12.2002, str. 72).

(9) Člen 38 Uredbe (ES, Euratom) št. 2343/2002.

(10) Pravila, ki veljajo za organe EU v zvezi s predstavitvijo računovodskih izkazov in računovodstvom, so določena v poglavju 1 naslova VII Uredbe (ES, Euratom) št. 2343/2002, kakor je bila nazadnje spremenjena z Uredbo (ES, Euratom) št. 652/2008 (UL L 181, 10.7.2008, str. 23), in so sestavni del finančnih pravil Skupnega podjetja.

(11) Mednarodna zveza računovodskih strokovnjakov (MZRS) in Mednarodni standardi za vrhovne revizijske institucije (ISSAI).

(12) Plačila za projekte po razpisih iz let 2008 in 2009 so se začela po 22. septembru 2010.

(13) V členu 13(6) statuta skupnega podjetja ENIAC, priloženega uredbi Sveta o ustanovitvi Skupnega podjetja, je navedeno, da „države članice ENIAC sklenejo sporazume o dodelitvi sredstev z udeleženci projektov v skladu z nacionalnimi pravili, zlasti v zvezi s pogoji za dodelitev sredstev in drugimi potrebnimi finančnimi in pravnimi zahtevami“.

(14) V upravnih sporazumih, podpisanih z nacionalnimi organi financiranja, niso izrecno in podrobno navedene praktične ureditve za naknadne revizije (npr. revizijska metodologija, postopki, ki se uporabljajo), ki jih izvajajo nacionalni organi financiranja. Ti so pravno zavezani samo k poročanju Skupnemu podjetju o rezultatih teh revizij.

(15) V členu 12 uredbe Sveta o ustanovitvi Skupnega podjetja je navedeno, da Skupno podjetje „zagotovi, da so finančni interesi članov ustrezno zaščiteni, in sicer z izvajanjem ali naročanjem ustreznih notranjih in zunanjih kontrol“ in da „izvaja pri prejemnikih javnih sredstev Skupnega podjetja ENIAC preglede na kraju samem in finančne revizije. Te preglede in revizije izvede Skupno podjetje ENIAC samo ali pa jih v njegovem imenu opravlja država članica ENIAC“.

(16) (a) Nepopoln cikel strateškega načrtovanja IT; (b) pomanjkanje primerne klasifikacije podatkov v skladu z zahtevami glede zaupnosti in celovitosti ter (c) pomanjkanje formalnega obnovitvenega načrta po nesreči.

(17) Uredba Komisije (ES, EURATOM) št. 2343/2002 z dne 23. decembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti.

PRILOGA Skupno podjetje ENIAC (Bruselj) Pristojnosti in dejavnosti Področja pristojnosti Unije, ki izhajajo iz Pogodbe (člen 187 Pogodbe o delovanju Evropske unije) Skupno podjetje je organ Skupnosti, zato mora za izvrševanje svojega proračuna dobiti razrešnico Evropskega parlamenta ob upoštevanju posebnosti, ki izhajajo iz narave skupnih tehnoloških pobud kot javno-zasebnih partnerstev in zlasti iz prispevka zasebnega sektorja. Skupno podjetje ENIAC je bilo ustanovljeno z Uredbo Sveta (ES) št. 72/2008 z dne 20. decembra 2007 (UL L 30, 4.2.2008, str. 21). Pristojnosti Skupnega podjetja (Uredba Sveta (ES) št. 72/2008) Cilji Skupno podjetje ENIAC prispeva k izvajanju Sedmega okvirnega programa Evropske skupnosti za raziskave, tehnološki razvoj in predstavitvene dejavnosti (2007–2013) in teme „Informacijske in komunikacijske tehnologije“ posebnega programa „Sodelovanje“ za izvajanje Sedmega okvirnega programa (2007–2013) Evropske skupnosti za raziskave, tehnološki razvoj in predstavitvene dejavnosti. Naloge Skupnega podjetja ENIAC so zlasti: — opredeliti in izvajati „raziskovalni program“ za razvoj ključnih pristojnosti nanoelektronike na različnih področjih uporabe, z namenom izboljšali evropsko konkurenčnost in vzdržnost ter omogočiti oblikovanje novih trgov in družbenih aplikacij, — podpirati dejavnosti, ki so potrebne za izvajanje raziskovalnega programa (v nadaljnjem besedilu „raziskovalne in razvojne dejavnosti“), zlasti z dodeljevanjem sredstev udeležencem projektov, izbranih na podlagi konkurenčnih razpisov za zbiranje predlogov, — spodbujati javno-zasebno partnerstvo, katerega cilj je aktiviranje in združevanje prizadevanj Skupnosti ter nacionalnih in zasebnih prizadevanj, povečanje vseh naložb v raziskave in razvoj na področju nanoelektronike ter spodbujanje sodelovanja med javnim in zasebnim sektorjem, — zagotavljati učinkovitost in trajnost skupne tehnološke pobude o nanoelektroniki, — doseči sinergijo in usklajenost evropskih raziskovalnih in razvojnih prizadevanj na področju nanoelektronike, vključno s postopnim vključevanjem povezanih dejavnosti, ki se zdaj izvajajo z medvladnimi raziskovalnimi in razvojnimi programi (EUREKA), v Skupno podjetje ENIAC. Vodenje 1 – Člani Ustanovni člani Skupnega podjetja ENIAC so: — Evropska skupnost, ki jo zastopa Komisija, — Belgija, Estonija, Francija, Grčija, Irska, Italija, Nemčija, Nizozemska, Poljska, Portugalska, Španija, Švedska in Združeno kraljestvo, — združenje AENEAS (v nadaljnjem besedilu: AENEAS). Če se strinjajo s cilji, opisanimi v členu 2 ustanovne uredbe, lahko naslednji subjekti postanejo člani Skupnega podjetja ENIAC: — druge države članice in države, pridružene Sedmemu okvirnemu programu, — katera koli država, ki ni država članica EU, ki ni država kandidatka in ki ni pridružena Sedmemu okvirnemu programu (v nadaljnjem besedilu: tretja država), z raziskovalnimi in razvojnimi politikami ali programi na področju nanoelektronike, — katera koli pravna oseba, ki lahko znatno finančno prispeva k doseganju ciljev Skupnega podjetja ENIAC. Ustanovni člani in novi člani se v nadaljevanju imenujejo „člani“. Države članice in pridružene države, ki so članice Skupnega podjetja ENIAC, se v nadaljevanju imenujejo „države članice ENIAC“. 2 – Upravni odbor Upravni odbor je sestavljen iz predstavnikov članov Skupnega podjetja ENIAC ter predsednika odbora za industrijo in raziskave. Upravni odbor je v celoti odgovoren za delovanje Skupnega podjetja ENIAC in nadzira izvajanje njegovih dejavnosti. Upravni odbor zlasti: — oceni prošnje za članstvo in določi ali priporoči spremembe v članstvu, — brez poseganja v določbe Pogodbe, ki zagotavljajo skladnost s pravom Skupnosti, odloči o prenehanju članstva vsakega člana, ki ne izpolnjuje svojih obveznosti in ki ni ustrezno ukrepal v razumnem času, ki ga je določil izvršni direktor, — odobri finančno uredbo Skupnega podjetja ENIAC, — sprejme predlagane spremembe statuta, — odobri večletni strateški načrt, vključno z raziskovalnim programom, — nadzira vse dejavnosti Skupnega podjetja ENIAC, — spremlja napredek pri izvajanju večletnega strateškega načrta, — odobri letni izvedbeni načrt in letni proračunski načrt, vključno s kadrovsko organizacijsko shemo, — odobri letno poročilo o dejavnostih ter letne računovodske izkaze in bilanco stanja, — imenuje, razreši ali zamenja izvršnega direktorja, mu zagotavlja smernice in spremlja njegovo delo, — prevzame odgovornost za sprejetje ustrezne določbe o funkciji, ki jo ima v skladu s členom 185(3) Uredbe (ES, Euratom) št. 1605/2002 notranji revizor Komisije, — sprejme potrebne izvedbene ukrepe za Kadrovske predpise Skupnega podjetja ENIAC, — ustanovi odbore ali delovne skupine, ki po potrebi izvajajo posebne naloge, — sprejme svoj poslovnik in dodeli katero koli nalogo, ki ni posebej dodeljena, kateremu od drugih organov Skupnega podjetja ENIAC. 3 – Odbor javnih organov Odbor javnih organov sestavljajo predstavniki javnih organov Skupnega podjetja ENIAC. Odbor javnih organov: — zagotovi, da se pri dodelitvi javnih sredstev udeležencem projektov ustrezno spoštujeta načeli poštenosti in preglednosti, — odobri letni delovni program na podlagi predlogov odbora za industrijo in raziskave, vključno s proračunskimi sredstvi, ki so na voljo za razpise za zbiranje predlogov, — odobri poslovnik za razpise za zbiranje predlogov, ocenjevanje in zbiranje predlogov ter spremljanje projektov, — na predlog predstavnika Skupnosti določi finančni prispevek Skupnega podjetja ENIAC v proračun razpisov za zbiranje predlogov, — odobri objavo razpisov za zbiranje predlogov, — odobri izbiro predlogov projektov za javno financiranje na podlagi razpisov za zbiranje predlogov, — na predlog predstavnika Skupnosti udeležencem projektov, izbranim na podlagi razpisov za zbiranje predlogov v katerem koli letu, določi odstotek finančnega prispevka Skupnega podjetja ENIAC in sprejme svoj poslovnik. 4 – Odbor za industrijo in raziskave AENEAS imenuje člane odbora za industrijo in raziskave. Odbor za industrijo in raziskave ima največ 25 članov. Odbor za industrijo in raziskave: — izdela osnutek večletnega strateškega načrta, vključno z vsebino in posodobitvijo raziskovalnega programa, ter načrt predloži upravnemu odboru v odobritev, — pripravi osnutek letnega delovnega programa, vključno s predlogi za vsebino razpisov za zbiranje predlogov, ki jih bo objavilo Skupno podjetje ENIAC, — pripravi predloge o tehnološki, raziskovalni in inovacijski strategiji Skupnega podjetja ENIAC, — pripravi predloge za dejavnosti v zvezi z vzpostavitvijo odprtih inovativnih okolij, spodbujanjem udeležbe MSP, preglednim in za sodelovanje odprtim razvojem standardov, mednarodnim sodelovanjem, širjenjem informacij in odnosi z javnostmi, — svetuje drugim organom pri vprašanjih o načrtovanju in izvajanju raziskovalnih in razvojnih programov, spodbujanju partnerstev in finančnih spodbudah v Evropi, da bi se dosegli cilji Skupnega podjetja ENIAC, — za opravljanje zgoraj navedenih nalog po potrebi imenuje delovne skupine, ki jih usklajuje eden ali več članov tega odbora, — sprejme svoj poslovnik. 5 – Izvršni direktor Izvršni direktor je glavni vodstveni delavec, ki je odgovoren za vsakodnevno vodenje Skupnega podjetja ENIAC in je njegov pravni zastopnik. Svoje naloge opravlja popolnoma neodvisno in odgovarja upravnemu odboru. V zvezi z osebjem izvršuje pooblastila, določena v členu 7(2) te Uredbe Sveta o ustanovitvi Skupnega podjetja ENIAC. Vloga in naloge izvršnega direktorja so: — priprava letnega izvedbenega načrta in letnega proračunskega načrta v sodelovanju z odborom za industrijo in raziskave ter njuna predložitev v odobritev upravnemu odboru, — nadzor organizacije in izvajanja vseh dejavnosti, potrebnih za izvajanje letnega izvedbenega načrta v okviru in v skladu s pravili, določenimi v statutu, ter naknadnimi odločitvami, ki jih sprejmeta upravni odbor in odbor javnih organov, — priprava letnega poročila o dejavnostih in letnih računovodskih izkazov ter bilanc stanja, ki jih predloži v odobritev upravnemu odboru, — predložitev predlogov o notranjem delovanju Skupnega podjetja ENIAC v odobritev upravnemu odboru, — predložitev predlogov v odobritev odboru javnih organov o poslovniku za razpise za zbiranje predlogov, ki jih objavi Skupno podjetje ENIAC, vključno s tem povezanim postopkom ocenjevanja in izbire predlogov projektov, — priprava objav razpisov za zbiranje predlogov, vodenje postopka ocenjevanja in izbiranja predlogov ter sklepanja sporazumov o dodelitvi sredstev za izbrane predloge ter naknadnega rednega nadziranja in spremljanja projektov v okviru pooblastil, ki mu jih je podelil odbor javnih organov, — sklepanje sporazumov o dodelitvi sredstev za izvajanje raziskovalnih in razvojnih dejavnosti ter javno naročanje, potrebno za delovanje Skupnega podjetja ENIAC, — odobritev vseh plačil, ki jih mora poravnati Skupno podjetje ENIAC, — vzpostavitev in izvajanje vseh potrebnih ukrepov in dejavnosti za oceno napredka Skupnega podjetja ENIAC pri doseganju njegovih ciljev, vključno z neodvisnim spremljanjem in revizijo, da bi se ocenili učinkovitost in uspešnost Skupnega podjetja ENIAC, — organizacija preverjanja projektov in tehničnih revizij za ovrednotenje rezultatov raziskav in razvoja ter poročanje upravnemu odboru o splošnih rezultatih, — opravljanje finančnih revizij pri udeležencih projekta, bodisi neposredno ali prek nacionalnih javnih organov, v skladu s finančnimi pravili Skupnega podjetja ENIAC, — pogajanja v zvezi s pogoji za včlanitev novih članov Skupnega podjetja ENIAC v imenu in v okviru mandata upravnega odbora, — izvajanje vseh drugih potrebnih ukrepov za uspešno doseganje ciljev Skupnega podjetja ENIAC, ki niso predvideni v letnem izvedbenem načrtu, v okviru omejitev in pogojev, ki jih določi upravni odbor, — sklicevanje sej upravnega odbora in odbora javnih organov ter udeležba na teh sejah v vlogi opazovalca, kadar je to primerno, — zagotavljanje informacij upravnemu odboru na njegovo zahtevo, — predložitev predlogov upravnemu odboru v zvezi z organizacijsko strukturo sekretariata, — popolna odgovornost za odločitve v zvezi z upravljanjem s kadri Skupnega podjetja ENIAC, — izvajanje analiz ocene tveganja in obvladovanja tveganja ter predložitev predlogov upravnemu odboru o zavarovanju, ki bi ga moralo Skupno podjetje ENIAC skleniti za izpolnjevanje svojih obveznosti. 6 – Zunanja revizija Evropsko računsko sodišče. 7 – Organ za razrešnico Parlament na priporočilo Sveta. Viri, ki so bili Skupnemu podjetju na voljo v letu 2010 Proračun Izglasovan proračun za leto 2010 v EUR: Prevzete proračunske obveznosti Plačila Naslov I – odhodki za zaposlene 1 136 000 1 136 000 Naslov II – upravni odhodki 1 136 000 1 136 000 Naslova I in II skupaj 2 272 000 2 272 000 Naslov III – operativni odhodki 36 168 000 36 168 000 Naslovi I, II in III skupaj 38 440 000 38 440 000 Število zaposlenih 31. decembra 2010 Načrt delovnih mest za leto 2010 Zasedena mesta na dan 31.12.2010 Začasni uslužbenci 6 5 Pogodbeni uslužbenci 6 5 Skupno število zaposlenih 12 10 Ti opravljajo: — operativne dejavnosti: 4 — upravne naloge: 4 — obojne naloge: 2 Dejavnosti in storitve, zagotovljene v letu 2010 Skupno podjetje ENIAC je od leta 2010 močno napredovalo. Pri njegovem članstvu ni prišlo do sprememb (1), vendar se je sodelovanje v njegovih organih, ki opravljajo naloge iz statuta, okrepilo: — odbor za industrijo in raziskave (IRC), ki ga je imenovalo združenje AENEAS, da bi predlagal raziskovalni program, je bil razširjen in zdaj vključuje tudi njegovo podporno skupino poleg članov njegovega usmerjevalnega odbora, ki so se redko udeleževali sestankov ali pa se jih sploh niso. IRC še ni sprejel svojega poslovnika, zato združenje AENEAS še naprej sklicuje in vodi sestanke, — odbor javnih organov je odobril letni delovni program, izbral projekte za financiranje v letu 2010, ter pripravil pravila za izbiro projektov in „opredelitev“ v zvezi s programom CATRENE. Nemčija in Francija nista bili zadovoljni z „opredelitvijo“, zato sta januarja glasovali proti letnemu delovnemu programu 2010, Nemčija pa se je decembra 2010 vzdržala glasovanja o letnem delovnem programu 2011, — izvršni direktor in tajništvo sta Skupnemu podjetju ENIAC omogočila pridobiti zmogljivosti za izvedbo lastnega proračuna in izvršitev letnega izvedbenega načrta (LIN 2010), — upravni odbor je izoblikoval pravni okvir. Od njega so zahtevali, naj omeji čas, namenjen administraciji, in se posveti politikam. Zdaj ko Skupno podjetje ENIAC lahko izvaja svoj proračun, in ko je začelo svoje naloge izvrševati neodvisno, je res nujno, da se posveti politikam. Da bi doseglo ta cilj, je zaključilo zaposlovanje in usposabljanje osebja, uvedlo finančni krog, začelo dostopati do proračunskih sredstev za funkcionalne dejavnosti (5. maja 2010), izvedlo okvir notranje kontrole (22. septembra 2010), opredelilo revizijske postopke, izbralo svojo novo lokacijo v stavbi White Atrium itd. Ob koncu leta je Skupno podjetje ENIAC prevzelo obveznosti za vsa proračunska sredstva za projekte, ki izhajajo iz 3. razpisa (2010), izvedlo 21,1 % operativnih plačil ter zaključilo funkcionalni proračun z obveznostmi v višini 1,92 milijona EUR v primerjavi s proračunom v višini 2,27 milijona EUR, prihranki v višini 352 000 EUR dodeljeni Komisiji in združenju AENEAS glede na njune prispevke. Poleg tega je Skupno podjetje ENIAC okrepilo svoje komunikacijske dejavnosti: objavilo in razdelilo je brošuro in profile projektov za 1. in 2. razpis, posodobilo spletno stran, soorganiziralo Evropski forum nanoelektronike (v Madridu), dejavno sodelovalo na dogodkih v Avstriji, Italiji, Nemčiji in Romuniji ter na mednarodnih konferencah, kot so ICT2010 (v Bruslju), DATE2010 (v Dresdnu) in delavnica Sematech Litho (v New Yorku). Čeprav si industrijska podjetja še naprej prizadevajo dosegati razumne poslovne cilje in še naprej izvajajo trdne nacionalne politike v zvezi s polprevodniki, splošni pregled rezultatov jasno kaže, da se položaj Evrope med svetovno konkurenco slabša. Skupina visokousposobljenih strokovnjakov za ključne spodbujevalne tehnologije bo verjetno predlagala, da mora Evropa za ohranitev konkurenčnosti svoje raziskovalne, razvojne in industrijske programe razviti tako, da bodo dosegli novo raven. Glavna nevarnost v zvezi s Skupnim podjetjem ENIAC je, da bo izvedlo svoje dejavnosti, ne da bi imelo vpliv na razvoj evropske industrije polprevodnikov. Evropa realno potrebuje celovit pristop, da bo znova dosegla rast svoje polprevodniške industrije, vključno z okvirom podjetja ENIAC, ki pa ga je treba preseči. Evropski načrt, ki vključuje nacionalno podporo, je težaven predlog, kar se je pokazalo z nezadostnimi finančnimi obveznostmi ključnih držav članic ENIAC. Skupno podjetje ENIAC mora kljub temu prispevati k temu cilju z nadaljnjim izboljšanjem svoje zmožnosti, da uporabi sredstva, ki jih je dal na voljo proračunski organ, in doseže napredek. — Zato mora Skupno podjetje ENIAC sodelovati z vsemi svojimi interesnimi skupinami in se osredotočiti na izvajanje treh dejavnosti: sodelovanje z združenjem AENEAS in industrijo v širšem merilu, da bi oblikovali privlačne predloge nujnih projektov s strateškim vplivom v skladu z raziskovalnim programom, — sodelovanje z nacionalnimi javnimi organi zaradi izboljšanja sinergije s politikami, ki jih izvajajo države članice ENIAC, in optimizirati njihovo finančno zavezanost, — pritegnitev dodatnih javnih subjektov, ki lahko prispevajo k programu na nacionalni ravni. Če so polprevodniki zares del ključne spodbujevalne tehnologije v Evropi, bi morali biti ti cilji dosegljivi. Vir: Podatki, ki jih je posredovalo Skupno podjetje. (1) Člani Skupnega podjetja ENIAC so: AENEAS, Evropska komisija in države članice ENIAC (Avstrija, Belgija, Češka, Estonija, Finska, Francija, Grčija, Irska, Italija, Latvija, Madžarska, Nemčija, Nizozemska, Norveška, Poljska, Portugalska, Romunija, Slovaška, Španija, Švedska in Združeno kraljestvo).